arnastofnun/IGC-2024 huggingface dataset:
Virðisaukaskattur Greinargerð/athugasemdir úr lagafrumvarpi, mál nr. 86

Frumvarp til laga um breytingu á lögum nr. 50/1988, um virðisaukaskatt, með síðari breytingum (smokkar).

Flm.: Eygló Harðardóttir, Birkir Jón Jónsson, Guðfríður Lilja Grétarsdóttir,

Margrét Tryggvadóttir, Sigmundur Ernir Rúnarsson, Birgitta Jónsdóttir,

Guðmundur Steingrímsson, Magnús Orri Schram.

1. gr.

Við 2. mgr. 14. gr. laganna bætist nýr töluliður, svohljóðandi: Smokkar.

2. gr.

Lög þessi öðlast gildi 1. janúar 2013.

Greinargerð.

Frumvarpið var áður lagt fram á 140. löggjafarþingi (þskj. 524, 390. mál) en náði ekki fram að ganga.

Í þessu frumvarpi er lagt til að virðisaukaskattur á smokkum verði 7% en ekki 25,5%.

Í áfangaskýrslu starfshóps velferðarráðuneytisins um bætta heilbrigðisþjónustu og heilbrigði ungs fólks kemur fram að notkun ungra Íslendinga á smokkum er ein sú minnsta á Vesturlöndum. Notkun hormónagetnaðarvarna er minnst hér á landi af Norðurlöndunum, en sala neyðargetnaðarvarna mest. Á sama tíma er tíðni ýmissa kynsjúkdóma svo sem klamydíu og HPV ein sú hæsta. Ungt fólk á Íslandi byrjar einnig tiltölulega snemma að stunda kynlíf og á marga rekkjunauta. Barneignir eru mun fleiri í þessum aldurshópi en annars staðar á Norðurlöndunum, þótt þeim hafi fækkað á undanförnum árum, en tíðni fóstureyðinga er næstlægst.

Árið 2010 greindust 24 einstaklingar með HIV, fleiri en nokkru sinni áður. Það sem af er árinu 2011 hafa 17 einstaklingar greinst með HIV. Markmið alþjóðaalnæmisdagsins árið 2011 var að enginn smitaðist af alnæmi. Ein af leiðunum til að sporna við smiti er að auðvelda aðgang að smokkum.

Á vefsíðu landlæknisembættisins kemur fram að smokkar eru eina getnaðarvörnin sem er bæði vörn gegn kynsjúkdómum og getnaði. Með því að nota smokkinn er valin öruggasta leiðin til að vernda bæði sjálfan sig og aðra gegn smiti.

Frumvarpið er í samræmi við ítrekaðar ályktanir Sambands ungra framsóknarmanna um mikilvægi þess að lækka skatta á smokka til að draga úr tíðni kynsjúkdóma. Flutningsmenn telja að verði frumvarpið að lögum leiði það ekki til minni tekna ríkissjóðs enda mun sala á smokkum væntanlega aukast. Þá má nefna að aukin notkun smokka mun vafalaust leiða til þess að tíðni kynsjúkdóma og fóstureyðinga minnkar og draga þannig úr kostnaði í heilbrigðiskerfinu.
Kosningar til Alþingis Greinargerð/athugasemdir úr lagafrumvarpi, mál nr. 595

Frumvarp til laga um breytingu á lögum um kosningar til Alþingis, nr. 24/2000, með síðari breytingum (kjördæmi, kjörseðill).

Frá stjórnskipunar- og eftirlitsnefnd.

1. gr.

Eftirfarandi breytingar verða á 1. mgr. 6. gr. laganna:

a. Orðið „Bæjarhreppur“ í 1. tölul. fellur brott.

b. Orðið „Grímseyjarhreppur“ í 2. tölul. fellur brott.

c. Í stað orðanna „Arnarneshreppur, Hörgárbyggð“ í 2. tölul. kemur: Hörgársveit.

d. Orðin „Sveitarfélagið Álftanes“ í 4. tölul. falla brott.

2. gr.

Á eftir 1. málsl. 1. mgr. 52. gr. laganna koma tveir nýir málsliðir, svohljóðandi: Ef framboðslistar í kjöri eru fleiri en sautján skulu listarnir prentaðir í láréttum röðum. Þess skal gætt að í röðunum sé sem jafnastur fjöldi lista.

3. gr.

Lög þessi öðlast þegar gildi.

Greinargerð.

Með frumvarpi þessu eru lagðar til tvenns konar breytingar á lögum um kosningar til Alþingis sem báðar eru tæknilegar lagfæringar. Sú fyrri snýr að því að uppfæra heiti sveitarfélaga sem hafa verið sameinuð frá síðustu kosningum og þar með breytt um heiti og sú síðari varðar skilyrði um gerð kjörseðla miðað við fjölda framboða.

Í 1. mgr. 6. gr. laga um kosningar til Alþingis, nr. 24/2000, eru listar með sveitarfélögum landsins uppfærðir miðað við breytingar sem orðið hafa við sameiningar sveitarfélaga fram að alþingiskosningum árið 2009, sbr. 2. gr. laga nr. 16/2009. Síðan þá hafa frekari sameiningar tekið gildi og eru í 1. gr. frumvarpsins lagðar til breytingar á greininni til samræmis við þær.

Í 2. gr. frumvarpsins eru lagðar til breytingar á 1. mgr. 52. gr. laganna sem varða breidd kjörseðla en fyrir liggur að verði framboðslistar fleiri en sautján mun ekki vera hægt að prenta kjörseðla til samræmis við kröfur greinarinnar um að ætla hverju framboði um 6 sm breidd þar sem ekki er unnt með góðu móti að prenta á stærri pappírsörk en 104 sm x 74 sm. Með greininni er því lagt til að verði framboð fleiri en sautján skuli skipta listunum upp og prenta í láréttum röðum. Verði framboð t.d. átján verða níu og níu í hvorri röð. Verði tvær láréttar raðir fylltar verða framboðin því orðin 34 en verði framboðin fleiri skal bætt við láréttri röð eða röðum. Jafnframt er lagt til að þess skuli ætíð gætt að í röðunum sé sem jafnastur fjöldi lista.
Sameining rannsóknarnefnda í rannsóknarnefnd samgönguslysa Greinargerð/athugasemdir úr lagafrumvarpi, mál nr. 609

Frumvarp til laga um breytingu á ýmsum lögum vegna sameiningar rannsóknarnefndar flugslysa, rannsóknarnefndar sjóslysa og rannsóknarnefndar umferðarslysa í rannsóknarnefnd samgönguslysa.

Frá umhverfis- og samgöngunefnd.

I. KAFLI

Breyting á siglingalögum, nr. 34/1985, með síðari breytingum.

1. gr.

Í stað orðanna „rannsóknarnefnd sjóslysa“ í 1., 2. og 4. mgr. 220. gr., 3. mgr. 221. gr. og

5. og 8. mgr. 226. gr. laganna kemur: rannsóknarnefnd samgönguslysa.

II. KAFLI

Breyting á lögum um köfun, nr. 31/1996, með síðari breytingum.

2. gr.

Í stað orðanna „rannsóknarnefnd sjóslysa“ í 2. mgr. 7. gr. laganna kemur: rannsóknarnefnd samgönguslysa.

III. KAFLI

Breyting á lögum um loftferðir, nr. 60/1998, með síðari breytingum.

3. gr.

Í stað orðanna „rannsóknarnefndar flugslysa, sbr. lög um rannsókn flugslysa, nr. 35/2004“ í 1. mgr. 47. gr. laganna kemur: rannsóknarnefndar samgönguslysa, sbr. lög um rannsókn samgönguslysa.

4. gr.

Í stað orðanna „Rannsóknarnefnd flugslysa“ í 2. mgr. 132. gr. laganna kemur: Rannsóknarnefnd samgönguslysa.

IV. KAFLI

Breyting á lögum um björgunarsveitir og björgunarsveitarmenn, nr. 43/2003, með síðari breytingum.

5. gr.

Í stað orðanna „rannsóknarnefnd flugslysa“ í 3. mgr. 2. gr. laganna kemur: rannsóknarnefnd samgönguslysa.

V. KAFLI

Breyting á lögum um almannavarnir, nr. 82/2008, með síðari breytingum.

6. gr.

Í stað orðanna „lögum um rannsóknarnefnd umferðarslysa“ í 3. mgr. 31. gr. laganna kemur: lögum um rannsókn samgönguslysa.

7. gr.

Lög þessi öðlast gildi 1. júní 2013.

Greinargerð.

Frumvarp þetta er flutt af umhverfis- og samgöngunefnd sem fylgifrumvarp með frumvarpi til laga um rannsókn samgönguslysa. Með frumvarpi til laga um rannsókn samgönguslysa eru rannsóknarnefnd flugslysa, rannsóknarnefnd sjóslysa og rannsóknarnefnd umferðarslysa sameinaðar í eina rannsóknarnefnd samgönguslysa. Með þessu frumvarpi er ákvæðum sérlaga sem vísa í rannsóknarnefndirnar þrjár breytt þannig að vísað er til rannsóknarnefndar samgönguslysa.
Lyfjalög Greinargerð/athugasemdir úr lagafrumvarpi, mál nr. 460

Frumvarp til laga um breytingu á lyfjalögum, nr. 93/1994, með síðari breytingum (lyfjablandað fóður).

(Eftir 2. umræðu, 20. febrúar.)

1. gr.

Eftirfarandi breytingar verða á 3. gr. laganna:

a. 11. tölul. 1. mgr. orðast svo: Umfjöllun um umsóknir og útgáfu lyfsöluleyfa skv. VII. kafla, innflutnings- og heildsöluleyfa skv. XII. kafla, framleiðsluleyfa skv. XIII. kafla og innflutnings- og framleiðsluleyfa fyrir lyfjablandað fóður skv. XVI. kafla.

b. Við 10. mgr. bætist nýr töluliður er verður 10. tölul., svohljóðandi: innflytjendur og framleiðendur lyfjablandaðs fóðurs.

c. Í stað „75.000 kr.“ í 1. tölul., „35.000 kr.“ í 2. tölul. og „7.500 kr.“ í 3. tölul. 11. mgr. kemur: 176.000 kr.; 82.000 kr.; og: 17.500 kr.

d. Við 11. mgr. bætist nýr töluliður er verður 4. tölul., svohljóðandi: Vegna starfsemi innflytjenda og framleiðenda lyfjablandaðs fóðurs 0,3% af heildarfjárhæð lyfjainnkaupa til íblöndunar í fóður. Fjárhæð eftirlitsgjalds skal þó aldrei vera lægri en 82.000 kr. á ári.

e. 1. málsl. 12. mgr. orðast svo: Fjárhæðir skv. 1.–4. tölul. 11. mgr. eru á desemberverðlagi 2012 .

2. gr.

Á eftir XV. kafla laganna kemur nýr kafli, XVI. kafli, Innflutningur og framleiðsla lyfjablandaðs fóðurs, með einni nýrri grein, 47. gr., svohljóðandi, og breytist röð annarra kafla og greina samkvæmt því:

Leyfi til innflutnings eða framleiðslu lyfjablandaðs fóðurs handa dýrum hafa þeir einir sem til þess hafa hlotið leyfi Lyfjastofnunar. Leyfi skv. 1. málsl. veitir heimild til dreifingar lyfjablandaðs fóðurs. Í reglugerð sem ráðherra setur skal nánar kveðið á um skilyrði leyfisveitingar, notkun, eftirlit, afhendingu og dreifingu lyfjablandaðs fóðurs handa dýrum.

3. gr.

Með lögum þessum er ráðherra veitt heimild til að innleiða ákvæði tilskipunar ráðsins 90/167/EBE frá 26. mars 1990 um skilyrði sem hafa áhrif á blöndun, markaðssetningu og notkun lyfjablandaðs fóðurs í bandalaginu sem tekin var upp í EES-samninginn með ákvörðun sameiginlegu EES-nefndarinnar nr. 133/2007 frá 26. október 2007.

4. gr.

Lög þessi öðlast þegar gildi.
Almannatryggingar og málefni aldraðra Greinargerð/athugasemdir úr lagafrumvarpi, mál nr. 676

Frumvarp til laga um breytingu á lögum um almannatryggingar og lögum um málefni aldraðra

(hækkun frítekjumarks aldraðra o.fl.).

Flm.: Ólöf Nordal.

1. gr.

Breyting á lögum nr. 100/2007, um almannatryggingar, með síðari breytingum.

Eftirfarandi breytingar verða á 2. mgr. 16. gr. laganna:

a. 1. málsl. a-liðar orðast svo: Tekjur umfram 90.000 kr. á ári skv. C-lið 7. gr. laga nr. 90/2003, um tekjuskatt, skulu metnar að 50 hundraðshlutum við útreikning á elli- og örorkulífeyri, örorkustyrk, aldurstengdri örorkuuppbót og tekjutryggingu skv. 17.–19. gr. og 21.–22. gr. þessara laga.

b. 2. málsl. b-liðar orðast svo: Ellilífeyrisþegi getur valið að hafa 1.200.000 kr. frítekjumark vegna atvinnutekna eða telja 60% af atvinnutekjum til tekna við útreikning tekjutryggingar.

2. gr.

Breyting á lögum nr. 125/1999, um málefni aldraðra, með síðari breytingum.

2. málsl. b-liðar 1. mgr. 26. gr. laganna orðast svo: Heimilismaður skal hafa 1.200.000 kr. frítekjumark vegna atvinnutekna eða telja 60% af atvinnutekjum til tekna við útreikning dvalarframlags.

3. gr.

Lög þessi öðlast þegar gildi.

Greinargerð.

Með frumvarpi þessu eru lagðar til breytingar á lögum um almannatryggingar og lögum um málefni aldraðra sem miða að því að snúa við breytingum sem gerðar voru með lögum nr. 173/2008 og lögum nr. 70/2009. Hinn 1. janúar 2009 tók gildi lagabreyting sem fól í sér að í stað þess að helmingur fjármagnstekna umfram 90.000 kr. teldust til frádráttar við útreikning lífeyris, þá reiknuðust allar fjármagnstekjur umfram 90.000 kr. á ári til frádráttar. 1. júlí 2009 breyttust lögin svo að nýju á þann veg að frítekjumark ellilífeyrisþega við útreikning tekjutryggingar annars vegar og dvalarframlags hins vegar væri lækkað til muna eða úr 1.200.000 kr. í 480.000 kr. á ári. Það er mat flutningsmanns að rétt sé að færa umræddar breytingar til fyrra horfs til að styrkja stöðu ellilífeyrisþega.

Frumvarpið gerir því ráð fyrir þeirri breytingu á lögum um almannatryggingar að helmingur fjármagnstekna lífeyrisþega umfram 90.000 kr. teljist til frádráttar við útreikning á elli- og örorkulífeyri, örorkustyrk, aldurstengdri örorkuuppbót og tekjutryggingu. Með þessu er ákvæðið fært í sama horf og fyrir 1. janúar 2009. Þá er lagt til að að frítekjumark ellilífeyrisþega vegna atvinnutekna við útreikning tekjutryggingar verði hækkað úr 480.000 kr. á ári í 1.200.000 kr. Einnig er lagt til að heimild til að velja á milli frítekjumarks og þess að telja 60% af atvinnutekjum til tekna við útreikning tekjutryggingar verði endurvakin og lögð er til sambærileg breyting á lögum nr. 125/1999, um málefni aldraðra. Frítekjumark heimilismanna við útreikning dvalarframlags skv. 26. gr. þeirra laga hefur ávallt verið það sama og frítekjumark ellilífeyrisþega og lagt er til að svo verði áfram.

Með frumvarpinu eru dregnar til baka þær skerðingar sem gerðar hafa verið á útreikningi tekna og frítekjumarki ellilífeyrisþega frá 1. jan 2009. Um er að ræða fyrsta skrefið í því að rétta hlut ellilífeyrisþega og telur flutningsmaður mikilvægt að áfram sé haldið á þeirri vegferð.
Sveitarstjórnarlög Greinargerð/athugasemdir úr lagafrumvarpi, mál nr. 449

Frumvarp til laga um breytingu á sveitarstjórnarlögum, nr. 138/2011, með síðari breytingum

(heimild til rafrænna íbúakosninga og gerð rafrænnar kjörskrár).

(Eftir 2. umræðu, 13. mars.)

1. gr.

Við lögin bætist nýtt ákvæði til bráðabirgða er hljóðar svo:

Í þeim tilgangi að styðja við framkvæmd rafræns lýðræðis í sveitarfélögum getur ráðherra heimilað, að beiðni viðkomandi sveitarstjórnar, að íbúakosning á grundvelli X. kafla sveitarstjórnarlaga fari eingöngu fram með rafrænum hætti og að kjörskrá vegna íbúakosninga verði rafræn.

Ráðuneytið skal í reglugerð mæla nánar fyrir um undirbúning, framkvæmd og fyrirkomulag rafrænna kosninga og gerð rafrænnar kjörskrár, þar á meðal um gerð og notkun rafrænnar kjörskrár, viðmiðunardag kjörskrár, auglýsingu um kjörskrá og heimild til breytingar á henni, um skipan og starfshætti kjörstjórna, meðferð kjörgagna, tímafresti, öryggi við framkvæmd sem tryggir leynd kosninga, gerð kosningakerfa, dulkóðun og framkvæmd öryggisúttektar, kröfur til auðkenningar, framkvæmd talningar, kosningakærur og eyðingu gagna úr kosningakerfum að afloknum kosningum. Að öðru leyti gilda ákvæði 107. gr. um framkvæmd rafrænna íbúakosninga og gerð rafrænnar kjörskrár.

Í reglugerðinni skal einnig mælt fyrir um hlutverk Þjóðskrár Íslands, þar á meðal um gerð og umsjón vefsvæðis, auðkenningu, uppflettingu í þjóðskrá og talningu. Þjóðskrá Íslands er heimilt að taka gjald í samræmi við gjaldskrá stofnunarinnar fyrir þá þjónustu sem stofnunin veitir vegna undirbúnings og framkvæmdar rafrænna íbúakosninga og gerð rafrænnar kjörskrár skv. 1. mgr. og rafrænna undirskriftasafnana skv. 108. gr.

Sveitarstjórn er heimilt að beita ákvæðum reglugerðarinnar við framkvæmd rafrænna íbúakannana eftir því sem við á.

Til að vera ráðherra til ráðgjafar og til að fylgjast með framkvæmd rafrænna íbúakosninga og gerð rafrænnar kjörskrár sem og að sinna öðrum verkefnum sem ráðherra felur henni á þessu sviði skal ráðherra skipa þriggja manna ráðgjafanefnd. Einn skal skipa samkvæmt tilnefningu Sambands íslenskra sveitarfélaga og tvo án tilnefningar. Þrír varamenn skulu skipaðir með sama hætti. Ráðherra skipar formann nefndarinnar.

2. gr.

Lög þessi öðlast gildi 1. júní 2013 og gilda til 31. maí 2018.
Almenn hegningarlög Greinargerð/athugasemdir úr lagafrumvarpi, mál nr. 478

Frumvarp til laga um breyting á almennum hegningarlögum, nr. 19 12. febrúar 1940, með síðari breytingum

(kynferðisbrot gegn börnum í fjölskyldu- og öðrum trúnaðarsamböndum).

(Eftir 2. umræðu, 21. mars.)

1. gr.

Við 2. mgr. 81. gr. laganna bætist nýr málsliður, svohljóðandi: Hið sama gildir um brot skv. 1. mgr. 202. gr.

2. gr.

Í stað „202. gr.“ í 1. mgr. 82. gr. laganna kemur: 2.–4. mgr. 202. gr.

3. gr.

Eftirfarandi breytingar verða á 200. gr. laganna:

a. Í stað orðanna „yngra en 16 ára“ í 1. mgr. kemur: á aldrinum 15, 16 eða 17 ára.

b. 2. mgr. orðast svo:

Önnur kynferðisleg áreitni manns gagnvart barni sínu eða öðrum niðja en sú er greinir í 1. mgr. varðar allt að 4 ára fangelsi, enda sé barnið 15 ára eða eldra.

4. gr.

201. gr. laganna orðast svo:

Hver sem hefur samræði eða önnur kynferðismök við barn á aldrinum 15, 16 eða 17 ára sem er kjörbarn hans, stjúpbarn, fósturbarn, sambúðarbarn eða barn sem er tengt honum þannig fjölskylduböndum í beinan legg, eða barn sem honum hefur verið trúað fyrir til kennslu eða uppeldis, skal sæta fangelsi allt að 12 árum.

Önnur kynferðisleg áreitni en sú sem greinir í 1. mgr. varðar fangelsi allt að 4 árum.

5. gr.

Við 202. gr. laganna bætist ný málsgrein, svohljóðandi:

Það skal virða til þyngingar refsingu skv. 1. og 2. mgr. ef tengsl geranda og barns eru með þeim hætti sem greinir í 1. mgr. 200. gr. eða 1. mgr. 201. gr., enda eigi síðari málsliður 1. mgr. þessarar greinar ekki við.

6. gr.

Lög þessi öðlast þegar gildi.
Skiptaverðmæti og greiðslumiðlun innan sjávarútvegsins Greinargerð/athugasemdir úr lagafrumvarpi, mál nr. 417

Frumvarp til laga um breytingu á lögum nr. 24/1986, um skiptaverðmæti og greiðslumiðlun innan sjávarútvegsins, með síðari breytingum (greiðslumiðlun).

(Eftir 2. umræðu, 26. mars.)

1. gr.

II. kafli laganna, Um greiðslumiðlun innan sjávarútvegsins, fellur brott.

2. gr.

16. gr. laganna orðast svo:

Ráðherra setur nánari reglur um framkvæmd laga þessara.

3. gr.

Við lögin bætist nýtt ákvæði til bráðabirgða, svohljóðandi:

Framleiðendur sjávarafurða og aðrir fiskkaupendur, svo og þeir sem taka sjávarafurðir í umboðssölu, skulu greiða tiltekið hlutfall, allt að 0,5% af samanlögðu verðmæti þess afla sem þeir taka við af opnum bátum, þilfarsbátum undir 10 lestum og krókaaflamarksbátum, inn á reikning tilgreindra samtaka útgerðaraðila, enda hafi útgerðaraðili, eða samtök útgerðaraðila fyrir hans hönd samkvæmt umboði, óskað eftir því að svo verði gert.

Samtök útgerðaraðila skulu láta framleiðendum sjávarafurða og öðrum fiskkaupendum í té skrá yfir þá útgerðaraðila sem hafa óskað þess að greiða gjald skv. 1. mgr. inn á reikning þeirra. Samtökin skulu leitast við að hafa með sér samvinnu um gerð slíkrar skrár svo að einungis verði til ein skrá um gjaldendur. Færsla á skrána felur í sér staðfestingu þess að útgerðaraðili óski þess að greiða gjald skv. 1. mgr. Á skránni skulu koma fram upplýsingar um hversu hátt álagningarhlutfall skv. 1. mgr. skal vera. Heimilt er að birta skrána á netinu. Gjaldanda skal heimilt að segja sig frá greiðslu samkvæmt skránni án tillits til samþykkta þeirra samtaka sem hann kann að eiga aðild að. Uppsögnin öðlast gildi í upphafi annars mánaðar frá því að beiðni þar um var send viðkomandi samtökum.

Þegar framleiðandi sjávarafurða veðsetur framleiðslu sína við töku afurðaláns hjá viðskiptabanka skal það ekki standa í vegi ráðstöfunar skv. 1. mgr. Greiðsla skal innt af hendi innan 14 daga frá því að fiskur var afhentur. Sama skylda hvílir á þeim sem taka fisk í umboðssölu.

Ákvæði þetta fellur úr gildi 1. janúar 2016.

4. gr.

Heiti laganna verður: Lög um skiptaverðmæti.

5. gr.

Lög þessi öðlast gildi 1. júní 2013.

6. gr.

Við gildistöku þessara laga falla úr gildi lög um greiðslu vátryggingariðgjalda fiskiskipa, nr. 17/1976, með síðari breytingum.
Tekjuskattur Greinargerð/athugasemdir úr lagafrumvarpi, mál nr. 680

Frumvarp til laga um breytingu á lögum nr. 90/2003, um tekjuskatt, með síðari breytingum (vaxtabætur vegna lánsveða).

(Eftir 2. umræðu, 26. mars.)

1. gr.

Við lögin bætist nýtt ákvæði til bráðabirgða, svohljóðandi:

Ríkisskattstjóri skal ákvarða sérstakar vaxtabætur, lánsveðsvaxtabætur, til handa manni sem hefur tekið fasteignaveðlán til kaupa eða byggingar á íbúðarhúsnæði til eigin nota, sem tryggt er með veði í fasteign í eigu annars einstaklings. Skilyrði er að íbúðarhúsnæðið hafi verið í eigu hans á tímabilinu frá og með 1. janúar 2009 til og með 31. desember 2010, um lengri eða skemmri tíma, að eftirstöðvar allra fasteignaveðlána vegna sama húsnæðis hafi þá verið umfram 110% af fasteignamati og einnig að hann hafi ekki fengið höfuðstól þeirra lána lækkaðan við sölu eða á annan hátt fyrir gildistöku laga þessara.

Ákvæðið gildir einungis um fasteignaveðlán sem stofnað var til vegna fasteignakaupa sem fóru fram á tímabilinu 1. janúar 2004 til og með 31. desember 2008.

Lánsveðsvaxtabætur skulu nema 2% af mismun á eftirstöðvum allra fasteignaveðlána 31. desember 2010 og 110% af fasteignamati þeirrar fasteignar sem lánið var tekið til kaupa eða byggingar á miðað við sömu dagsetningu. Hafi íbúðarhúsnæðið verið selt á árunum 2009 eða 2010 skal reikna lánsveðsvaxtabætur hlutfallslega í samræmi við samanlagðan eignarhaldstíma á þeim árum og eftirstöðvar fasteignaveðlána og fasteignamat eins og það var við sölu.

Lánsveðsvaxtabætur mega ekki vera hærri en 160 þús. kr. hjá einstaklingi og 280 þús. kr. hjá hjónum og sambúðarfólki samkvæmt hjúskaparstöðu 31. desember 2010.

Lánsveðsvaxtabætur samkvæmt ákvæði þessu skerða ekki rétt til annarra vaxtabóta og geta komið til viðbótar þeim.

Sá sem rétt kann að eiga til lánsveðsvaxtabóta skal sækja um þær til ríkisskattstjóra eigi síðar en 15. september 2013 og leggja fram þau gögn sem ríkisskattstjóri telur nauðsynleg til ákvörðunar bótanna. Ríkisskattstjóra er heimilt að taka til greina beiðni um lánsveðsvaxtabætur sem berst eftir þetta tímamark í allt að tvö ár.

Lánveitendur lána samkvæmt ákvæði þessu skulu að beiðni lántakenda afla og afhenda ríkisskattstjóra þau gögn sem hann telur nauðsynleg vegna ákvörðunar lánsveðsvaxtabóta. Gögnin skulu afhent á því formi sem ríkisskattstjóri ákveður.

Ákvörðun lánsveðsvaxtabóta samkvæmt ákvæði þessu skal fara fram eigi síðar en 17. mars 2014. Heimilt er að kæra ákvörðun bóta samkvæmt ákvæði þessu til yfirskattanefndar.

Ákvörðun lánsveðsvaxtabóta fer að öðru leyti eftir B-lið 68. gr., sbr. og ákvæði til bráðabirgða XLI, eftir því sem við á.

2. gr.

Lög þessi öðlast þegar gildi.
Skyldutrygging lífeyrisréttinda og starfsemi lífeyrissjóða Greinargerð/athugasemdir úr lagafrumvarpi, mál nr. 48

Frumvarp til laga um breytingu á lögum nr. 129/1997, um skyldutryggingu lífeyrisréttinda og starfsemi lífeyrissjóða, með síðari breytingum (innri endurskoðun, meðferð framlags til starfsendurhæfingar, form og efni fjárfestingarstefnu, leyfilegur munur á milli eignarliða og lífeyrisskuldbindinga o.fl.).

(Eftir 2. umræðu, 17. september.)

1. gr.

Við 10. gr. laganna bætist nýr málsliður, svohljóðandi: Þá er ráðherra heimilt að kveða í reglugerð nánar á um þau atriði sem eiga samkvæmt lögum þessum að koma fram í reglum um viðbótartryggingavernd og séreignarsparnað.

2. gr.

Í stað dagsetningarinnar „1. júlí“ í 3. mgr. 24. gr. laganna kemur: 15. maí.

3. gr.

Eftirfarandi breytingar verða á 28. gr. laganna:

a. 2. málsl. fellur brott.

b. Á eftir orðinu „endurskoðanda“ í 3. málsl. kemur: aðila sem annast innri endurskoðun.

4. gr.

2. tölul. 3. mgr. 29. gr. laganna orðast svo: að ákveða hvernig innri endurskoðun skuli háttað, annaðhvort með því að ráða forstöðumann endurskoðunardeildar eða semja við sjálfstætt starfandi eftirlitsaðila.

5. gr.

Í stað orðanna „innra eftirlit“ í 1. og 2. málsl. 1. mgr. 34. gr. laganna kemur: innri endurskoðun.

6. gr.

Fyrirsögn VI. kafla laganna verður: Rekstur, innra eftirlit og innri endurskoðun.

7. gr.

2. mgr. 37. gr. laganna orðast svo:

Ráðherra setur reglugerð um form og efni fjárfestingarstefnu skv. 36. gr. og 36. gr. a og úttekt á ávöxtun lífeyrissjóða og vörsluaðila séreignarsparnaðar.

8. gr.

3. málsl. 6. mgr. 40. gr. laganna fellur brott.

9. gr.

Eftirfarandi breytingar verða á 42. gr. laganna:

a. Orðin „og innra eftirliti, sbr. 35. gr.“ í 2. mgr. falla brott.

b. Í stað orðanna „VII. kafla laga um ársreikninga“ í 3. mgr. kemur: IX. kafla laga um ársreikninga.

10. gr.

Eftirfarandi breytingar verða á ákvæði til bráðabirgða VI í lögunum:

a. Á undan ártalinu „2011“ í 2. mgr. koma ártölin: 2008, 2009, 2010.

b. Við bætist ný málsgrein, svohljóðandi:

Þrátt fyrir ákvæði 2. málsl. 2. mgr. 39. gr. og með vísan til 2. mgr. þessa ákvæðis er lífeyrissjóði heimilt að hafa meira en 10% mun á milli eignarliða og lífeyrisskuldbindinga samfellt í allt að sex ár frá og með árinu 2008.

11. gr.

Í stað orðanna „og 2015“ í ákvæði til bráðabirgða XV í lögunum kemur: 2015, 2016 og 2017.

12. gr.

Lög þessi öðlast þegar gildi.